
Text rozhodnutia
Súd: Krajský súd Prešov Spisová značka: 5Sa/17/2016 Identifikačné číslo súdneho spisu: 8016200701 Dátum vydania rozhodnutia: 29. 12. 2016 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2016:8016200701.1 ROZSUDOK V MENE SLOVENSKEJ REPUBLIKY Krajský súd v Prešove, sudkyňou JUDr. Ľuboslavou Mruškovičovou, v právnej veci navrhovateľky W. V., bytom L. XXX, proti odporkyni Sociálnej poisťovni, ústredie v Bratislave, 29. augusta 8 - 10, o preskúmanie rozhodnutia odporkyne zo dňa 03. júna 2016 číslo: XXX XXX XXXX X takto r o z h o d o l : Potvrdzuje rozhodnutie odporkyne zo dňa 03. júna 2016 číslo: XXX XXX XXXX 0. Náhradu trov konania účastníkom nepriznáva. o d ô v o d n e n i e : Preskúmavaným rozhodnutím zo dňa 03.06.2016 odporkyňa zamietla žiadosť navrhovateľky o zvýšenie invalidného dôchodku s poukazom na § 73 a § 112 ods. 4 zákona č. 461/2003 Z.z. o sociálnom poistení ( ďalej len zákona ). V odôvodnení uviedla, že trvanie invalidity bolo na základe žiadosti navrhovateľky o zvýšenie invalidného dôchodku posúdené posudkovým lekárom Sociálnej poisťovne, pobočky vo Vranove nad Topľou so záverom, že navrhovateľka je naďalej invalidná podľa § 71 ods. 1 zákona, s poklesom schopnosti vykonávať zárobkovú činnosť o 55% v porovnaní so zdravou fyzickou osobou. Z toho dôvodu patrí navrhovateľke invalidný dôchodok v nezmenenej sume, nakoľko sa nezmenili skutočnosti rozhodujúce na nárok na výplatu invalidného dôchodku a jeho sumu podľa § 73 ods. 2 zákona. Včas podaným opravným prostriedkom sa navrhovateľka domáhala preskúmania tohto rozhodnutia. Uviedol, že vzhľadom na zdravotné problémy je toho názoru, že tieto podmieňujú pokles schopnosti vykonávať zárobkovú činnosť o viac ako 70% v porovnaní so zdravou fyzickou osobou. Odporkyňa vo vyjadrení k opravnému prostriedku aj na pojednávaní konanom dňa 29.12.2016 navrhla preskúmavané rozhodnutie ako zákonné potvrdiť. Rozhodnutie odporkyne bolo vydané dňa 03.06.2016, opravný prostriedok bol doručený odporkyni dňa 24.06.2016. Na toto konanie sa preto vzťahujú príslušné ustanovenia zákona č. 99/1963 Zb. Občianskeho súdneho poriadku ( ďalej len O.s.p. ), v zmysle prechodných ustanovení § 492 ods. 1 zákona č. 162/2015 Z.z. Správneho súdneho poriadku (ďalej len S.s.p.), účinného od 01.07.2016. Podľa § 492 ods. 1 S.s.p. konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. V danom prípade je predmetom preskúmania rozhodnutie o zamietnutí žiadosti navrhovateľky o zvýšenie invalidného dôchodku. Z obsahu administratívneho spisu vyplýva, že navrhovateľka je poberateľkou invalidného dôchodku od roku 2007, pričom od 22.06.2011 má pokles schopnosti vykonávať zárobkovú činnosť o 55% v porovnaní so zdravou fyzickou osobou. Žiadosťou doručenou odporkyni dňa 25.01.2016 žiadala o zvýšenie invalidného dôchodku z dôvodu zhoršenia zdravotného stavu. Na základe žiadosti navrhovateľky bol jej zdravotný stav posúdený posudkovým lekárom Sociálnej poisťovne, pobočky Vranov nad Topľou dňa 03.05.2016. Podľa posudku trpí navrhovateľka chorobami: artrózov oboch bedrových kĺbov - stav po TEP vpravo, artrózov oboch kolenných kĺbov, dorzalgiou, arteriálnou hypertenziou, hypotyreózou, drobným meningeómom parietálne vpravo. Za rozhodujúce zdravotného postihnutie boli určené choroby podporného a pohybového aparátu, zaradené pod Kapitolu XV., oddiel G, položku 44.1 prílohy 4 zákona, so stanovenou 45% - tnou mierou poklesu schopnosti vykonávať zárobkovú činnosť. Za iné zdravotné postihnutia ( artróza oboch kolenných kĺbov, dorzalgia, arteriálna hypertenzia, hypotyreóza, drobný meningeóm parietálne vpravo ) bola zvýšená percentuálna miera o 10%, na celkových 55 %. V posudku je uvedené, že ide o 57 - ročnú posudzovanú so základným vzdelaním, pracovala ako robotníčka, t.č. nezamestnaná. Viac rokov je liečená pre degeneratívne zmeny váhonosných kĺbov, bolesti chrbta, vysoký krvný tlak, zníženú funkciu štítnej žľazy, drobný meningeóm parietálne vpravo. V júni 2014 operovaná - realizovaná totálna endoprotéza pravého bedrového kĺbu. Pre uvedené zdravotné postihnutia je invalidná, s mierou poklesu schopnosti vykonávať zárobkovú činnosť 55%. Posudzovaná podala žiadosť o prehodnotenie zdravotného stavu pre zhoršenie. Aj napriek liečbe funkčne pretrváva obmedzenie pohyblivosti v pravom bedrovom kĺbe ľahkého stupňa, v ľavom bedrovom kĺbe stredného stupňa a v obidvoch kolenných kĺboch ľahkého stupňa. MR vyšetrením LS chrbtice sú popisované degeneratívne zmeny stavcov a vyklenutia medzistavcových platničiek bez zrejmého útlaku nervových koreňov, s miernym funkčným postihnutím, bez známok dráždenia nervov, bez porúch citlivosti a hybnosti končatín, bez porúch sfinkterov. Je sledovaná neurológom a neurochirugom aj pre tumorózne zmeny mozgu parietálne vľavo bez závažného neurologického deficitu, dlhodobo bez zmien charakteru a veľkosti meningeómu. RTG vyšetrením dňa 23.02.2016 diagnostikovaný počínajúci tumor ihlice vľavo expanzívneho charakteru, v štádiu došetrovania, t.č. nespĺňa kritérium dlhodobo nepriaznivého zdravotného stavu a neboli vyčerpané všetky možnosti liečby. Je dokumentovaná inkontinencia moča zmiešaného typu, bez urodynamického vyšetrenia, bez zmien oproti predchádzajúcemu posúdeniu. Vysoký krvný tlak stabilizovaný na antihypertenzívnej liečbe, bez dokumentovaných orgánových zmien, hypotyreóza kompenzovaná substitučnou liečbou. Po komplexnom posúdení zdravotného stavu bolo konštatované, že nedošlo k podstatnej zmene zdravotného stavu posudzovanej oproti predchádzajúcemu posúdeniu. Ako rozhodujúce zdravotné postihnutie určená aj naďalej artróza oboch bedrových kĺbov, stav po TEP vpravo a stanovená miera poklesu schopnosti vykonávať zárobkovú činnosť 45%, s navýšením o 10% pre pridružené zdravotné postihnutia, ktoré zhoršujú funkčný stav posudzovanej. Celková miera poklesu schopnosti vykonávať zárobkovú činnosť je naďalej 55%. Vzhľadom na uvedené je navrhovateľka naďalej invalidná podľa § 71 ods. 1 zákona, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť je 55%. Na základe tohto posudku vydala odporkyňa preskúmavané rozhodnutie. Po tom čo navrhovateľka podala opravný prostriedok, bol jej zdravotný stav opätovne posúdený posudkovým lekárom Sociálnej poisťovne, ústredie so sídlom v Košiciach dňa 22.09.2016. K zmene rozhodujúce zdravotného postihnutia, ani percentuálneho poklesu schopnosti vykonávať zárobkovú činnosť ( 55 % ) nedošlo. Aj podľa tohto posudku sú rozhodujúcim zdravotným postihnutím choroby podporného a pohybového aparátu, zaradené pod Kapitolu XV., oddiel G, položku 44.1, so stanovenou 45 % - tnou mierou poklesu schopnosti vykonávať zárobkovú činnosť. Za iné zdravotné postihnutia tak, ako to je uvedené v posudku zo dňa 03.05.2016, bola zvýšená percentuálna miera o 10%, na 55 %. V posudku posudkový lekár uviedol, že posudzovaná so základným vzdelaním, toho času nezamestnaná, uznaná invalidnou s mierou poklesu schopnosti vykonávať zárobkovú činnosť 45% pre stav po totálnej endoprotéze pravého bedrového kĺbu, so zvýšením o 10% pre artrózu (degeneratívne ochorenie) ľavého bedrového kĺbu a kolien, bolesť chrbta, vysoký krvný tlak, zníženú funkciu štítnej žľazy, drobný meningeóm parietálne vpravo. Posudzovaná pokračuje v liečbe ortopéda, ktorý dokumentuje obmedzenie pohyblivosti v pravom bedrovom kĺbe ľahkého a vpravom bedrovom kĺbe stredne ťažkého stupňa, obmedzenie pohyblivosti v kolenných kĺboch je ľahkého stupňa Chôdza je samostatná, bez pomôcok. Na RTG vyšetrení ľavého predkolenia bol vo februári 2016 zistený cystický útvar. Po doplnení CT vyšetrenia a gamagrafického vyšetrenia stav zhodnotený ako nezhubný nádor dlhej kosti. Stav toho času nespĺňa kritérium dlhodobo nepriaznivého zdravotného stavu. V objektívnom neurologickom náleze je naďalej prítomná bolesť driekovej časti chrbtice bez známok koreňového dráždenia, bez porúch citlivosti, či hybnosti končatín. Bez zmeny je naďalej meningeóm (nezhubný nádorček) v mozgu, ktorý nespôsobuje neurologický deficit a z posudkového hľadiska je nevýznamný. Vysoký krvný tlak dobre kompenzovaný liečbou, bez orgánových komplikácií a liečbou dobre kompenzovaná znížená činnosť štítnej žľazy je taktiež posudkovo nevýznamná. Presbyopia, takzvané starecké videnie, je normálny fyziologický zdravotný stav, ktoré nastupuje s vekom a je dobre korigované okuliarmi. Po komplexnom posúdení zdravotného stavu je rozhodujúcim zdravotným postihnutím stav po totálnej endoprotéze pravého bedrového kĺbu, zaradený do kapitoly XV, oddiel G, položka 44.1, s mierou poklesu schopnosti vykonávať zárobkovú činnosť 45%, čo je horná hranica percentuálneho rozpätia. Ostatné zdravotné postihnutia spĺňajú kritériá navýšenia o 10%, avšak z posudkového hľadiska ani jedno z nich hodnotené samostatne nedosahuje podľa zákona vyššiu percentuálnu hodnotu ako rozhodujúce zdravotné postihnutie. Celková miera poklesu schopnosti vykonávať zárobkovú činnosť je naďalej 55%. Aj podľa tohto posudku je navrhovateľka naďalej invalidná podľa § 71 ods. 1 zákona, so stanovenou 55% - tnou mierou poklesu schopnosti vykonávať zárobkovú činnosť. Podľa § 293dp ods. 1 zákona upravujúceho prechodné ustanovenia k úpravám účinným od 01.07.2016, konanie o opravnom prostriedku začaté pred 01. júlom 2016 sa dokončí podľa predpisov účinných do 30. júna 2016. Podľa § 70 ods. 1 zákona poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 71. ods. 2 zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5 zákona miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6 zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 153 ods. 1 písm. b), ods. 3 písm. a), ods. 5 zákona lekársku posudkovú činnosť dôchodkového poistenia vykonáva posudkový lekár Sociálnej poisťovne príslušnej pobočky a posudkový lekár Sociálnej poisťovne, ústredie (ďalej len posudkový lekár). Podľa prílohy č. 4 zákona, Kapitola XV., oddiel G, položka 44.1 jednostranná (totálna endoprotéza) podmieňuje 35% - 45% mieru poklesu schopnosti vykonávať zárobkovú činnosť. Ako to vyplýva z vyššie citovaných zákonných ustanovení, jednou z podmienok pre trvanie invalidity je pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou ( t.j. splnenie medicínskej podmienky ), keď posúdenie zdravotného stavu prislúcha posudkovým lekárom. V danom prípade bol zdravotný stav navrhovateľky, pre účely jej žiadosti o zvýšenie invalidného dôchodku, posúdený posudkovými lekármi Sociálnej poisťovne pobočky aj ústredia. V obidvoch prípadoch sa posudkoví lekári náležite zaoberali zdravotnými postihnutiami navrhovateľky, ich dlhodobosťou a vplyvom na jej zárobkovú činnosť. V obidvoch prípadoch dospeli k záveru, že rozhodujúce zdravotné postihnutie ( stav po totálnej endoprotéze ) podmieňuje 45 % - tnú mieru poklesu schopnosti vykonávať zárobkovú činnosť, keď pri zákonnom rozpätí 35 % - 45 %, určili hornú hranicu zákonné rozpätia. Zároveň v súlade s § 71 ods. 8 zákona zvýšili percentuálnu mieru za iné zdravotné postihnutia o 10% na celkových 55%. Posudky sú jasné, zrozumiteľné a logické. Keďže navrhovateľka má naďalej pokles schopnosti vykonávať zárobkovú činnosť o 55% v porovnaní so zdravou fyzickou osobou, nezmenili sa kritéria a podmienky pre priznanie invalidného dôchodku a jeho výšku s poukazom na § 73 ods. 2 zákona, preto nepochybila odporkyňa ak žiadosť navrhovateľky o zvýšenie invalidného dôchodku zamietla. Z uvedených dôvodov krajský súd podľa § 250q ods. 3 O.s.p. preskúmavané rozhodnutie ako zákonné potvrdil. O náhrade trov konania rozhodol podľa § 250k ods. 1 v spojení s ustanovením § 250l ods. 2 O.s.p. Navrhovateľka nebola v konaní úspešná, odporkyňa nemá zo zákona právo na náhradu trov konania, preto súd účastníkom náhradu trov konania nepriznal. Poučenie: Proti tomuto rozsudku je prípustné odvolanie v lehote 15 dní odo dňa jeho doručenia, na Najvyšší súd Slovenskej republiky v Bratislave, prostredníctvom Krajského súdu v Prešove a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8016200701.1 (dáta aktuálne k 11. 11. 2026). Záväzné je znenie zverejnené súdom.




